Návrh na poskytnutie humanitárnej pomoci Irackej republike

Naliehavou výzvou zo dňa 28. marca 2003 vyzvala Organizácia spojených národov všetky členské štáty o poskytnutie humanitárnej pomoci Irackej republike, ktorá by mala v kritických najbližších šiestich mesiacoch dosiahnuť výšku 2,2 mld. USD (z toho 1,35 mld. USD na potravinovú pomoc), pričom najvyššie príspevky sa očakávajú od krajín, ktoré aktívne vojensky pôsobia v Irackej republike.
Vecnú náplň pomoci by mala tvoriť potravinová a tzv. nepotravinová časť. Podľa odhadov pozorovateľov, mnoho obyvateľov Iraku vyčerpá svoje zásoby potravín v máji. V súčasnosti je okolo 60% populácie odkázaných na dodávky potravín v rámci dočasne znovu-spustenému programu Ropa za potraviny. Avšak prostriedky získané za predaj ropy nepokryjú všetky náklady na humanitárnu pomoc a predstavujú len čiastkové riešenie situácie.
Rovnako významná je aj tzv. nepotravinová pomoc, ako sú dodávky pitnej nezávadnej vody pre väčšinu obyvateľstva, zdravotná pomoc a výživa pre deti, dojčiace matky, starých a nevládnych, oprava núdzovej infraštruktúry (ciest a energetických sietí), zabezpečenie prístrešia a iná mnohostranná pomoc pre utečencov, resp. presídlencov.

Na základe záverov pracovnej porady zo dňa 22. apríla 2003, konanej na úrade civilnej ochrany Ministerstva vnútra Slovenskej republiky, zúčastnené ústredné orgány štátnej správy dodatočne upresnili vlastné možnosti vyčlenenia finančných, resp. materiálnych prostriedkov na účely ich poskytnutia v rámci humanitárnej pomoci Irackej republike.
Materiálne prostriedky, vyčlenené zo zásob Ministerstva vnútra Slovenskej republiky    a Ministerstva obrany Slovenskej republiky  bez nároku na finančnú úhradu sú uvedené v prílohe č. 1.
Podľa stanoviska Ministerstva zdravotníctva Slovenskej republiky a Správy štátnych hmotných rezerv Slovenskej republiky ako správcu zásob zdravotníckeho materiálu, nemá Správa rezerv vo svojej rozpočtovej kapitole finančné prostriedky  ani žiadne voľné materiálne rezervy, ktoré by mohla poskytnúť ako humanitárnu pomoc. Môže však poskytnúť materiálnu pomoc v prípade, že vyčlenený materiál bude uhradený z finančných prostriedkov, uvoľnených z rezervy vlády Slovenskej republiky. Zoznam vyšpecifikovaného materiálu je uvedený v prílohe č. 2.
Rovnaké  stanovisko zaujalo i Ministerstvo pôdohospodárstva Slovenskej republiky. Zoznam vyšpecifikovaného materiálu je uvedený v prílohe č.2.
Stanovisko Ministerstva hospodárstva Slovenskej republiky nie je známe vzhľadom na to, že sa porady nezúčastnilo ani ho nepredložilo inou formou.

S prihliadnutím na politicko-ekonomické záujmy Slovenskej republiky odporúčame vláde Slovenskej republiky pozitívne reagovať na naliehavú výzvu Organizácie spojených národov. Odporúčame poskytnúť materiál zo zásob Ministerstva vnútra Slovenskej republiky a Ministerstva obrany Slovenskej republiky bez nároku na úhradu a uvoľniť zo svojej rezervy navrhované finančné prostriedky.
Z uvoľnených finančných prostriedkov z rezervy vlády Slovenskej republiky a zdrojov Ministerstva vnútra Slovenskej republiky, rozpočtovaných na poskytovanie humanitárnej pomoci budú hradené všetky výdavky spojené s realizáciou pomoci v koordinácii Ministerstva vnútra Slovenskej republiky podľa usmernenia Organizácie spojených národov a uhradený  vyšpecifikovaný materiál z ponuky Ministerstva pôdohospodárstva a Správy štátnych hmotných rezerv Slovenskej republiky.